Ukrainske Dmytro Bondar bor i Strandby ved Farsø. Han har været i Danmark i ni år, og arbejder som fodermester på et landbrug i Overlade. Han er vokset op i den ukrainske by Kharkiv tæt på den russiske grænse, hvor hele hans familie stadig bor. Derfor har den sidste uge været et sandt mareridt for ham. Siden Rusland invaderede Ukraine sidste torsdag, er bomberne faldet i og omkring byen. Derfor har han længe frygtet for deres liv. -	Det er klart, man går jo og tænker på dem hele tiden. Man er jo bange, siger Dmytro Bondar. Bomberne har ødelagt det meste af Kharkiv, og flere af Dmytro Bondars barndomsminder eksisterer ikke længere. -	De har bombet min gamle skole. De bomber, bomber og bomber, kun for at skabe frygt, siger han. I flere dage har kvinderne i hans familie kæmpet for at forlade Ukraine. For tre dage siden lykkedes det dem endelig at finde et tog, der førte dem ud af landet. -	Det største problem var at komme til toget. Og da de endelig kom med, var det ikke uden frygt. Du er altid bange. Du ved ikke, om togskinnerne for eksempel kan blive bombet, siger Dmytro Bondars, der oversætter for sin mor og 18-årige søster. Hjemme i Strandby Heldigvis lykkedes det, og Dmytro Bondars fik klokken 02 natten til torsdag sin mor og søster hjem til Strandby. -	Jeg er glad for, at kvinderne i min familie i det mindste er her, så de er beskyttet. Og alle mænd, ja, de vil kæmpe mod russerne, siger han. Derfor har Dmytro Bondars stadig fætre, onkler, far og en 29-årig lillebror i Ukraine. Fået fri på arbejdet Ligesom de andre ukrainere, der er ansat i Overlade, har Dmytro Bondars fået fri, så han kan koncentrere sig om sin familie. Det er Per Bach Laursen, der er borgmester i Vesthimmerlands Kommune (V), som har landbruget, hvor ukrainerne arbejder. -	For mig har det været vigtigst at få Dmytros familie hjem. Og så ved jeg godt, at det jo langt fra er slut. De har jo stadig familiemedlemmer, som faktisk er med i krigen.  Så det fylder meget hos os, siger Per Bach Laursen. For Dmytro Bondars er det en lettelse, at i hvert fald en del af hans familie er i sikkerhed. Nu håber han bare, at krigen snart slutter, og at hans fædreland igen kan blive trygt. -	Ingen ved, hvor lang tid, det vil tage. Men jeg ved med sikkerhed, at hvis russerne ikke bomber med raketter eller bomber, så kan vi forsvare os længere, siger Dmytros Bondars. Se hele indslaget her:

Opsummering:
Klokken 02 i nat ankom Dmytro Bondars mor og søster til Danmark. I flere dage har de kæmpet for at komme ud det krigshærgede Ukraine.